ধারাবাহিক-প্রেমী মানুষদের জন্য সুখবর। আসতে চলেছে নতুন ধারাবাহিক ‘ফুলমণি’। একেবারে পারিবারিক নাটক যার কাহিনি গড়ে উঠেছে এক মা ও মেয়ের সম্পর্ককে কেন্দ্র করে। 
টেকনিশিয়ান্স স্টুডিওতে সম্প্রতি একটি প্রেস কনফারেন্সে জানানো হয়েছে এই ধারাবাহিকের কেন্দ্রীয় চরিত্রে রয়েছেন স্টার জলসার ধারাবাহিক ‘তুমি আসবে বলে’-খ্যাত সিদ্ধার্থ বন্দ্যোপাধ্যায় এবং কালার্‌স বাংলার ‘আপনজন’ ধারাবাহিক-এর কিন্নি মোদক। ধারাবাহিকটি পরিচালনা করছেন মনোজিৎ মজুমদার। ধারাবাহিকের অন্যান্য চরিত্রে অভিনয় করছেন সুরঞ্জনা, বিশ্বজিৎ ও ভরত। প্রযোজক শিবাজি পাঁজা প্রোডাকশন হাউস।
ধারাবাহিকের ক্রিয়েটিভ ডিরেক্টর দেবালয় ভট্টাচার্য জানিয়েছেন, এটি একটি মেয়ের (কিন্নি মোদক) গল্প। ৬ বছর আগে তার বিয়ে হয়েছে কিন্তু কিছু কারণবষশত সে মা হতে পারেনি। মা না হতে পারার কারণগুলি গল্পের পরতে পরতে দর্শকরা বুঝতে পারবেন। ঘটনাচক্রে বস্তির একটি বাচ্চা মেয়ের (পাঁচ বছরের শুভ্রাংশী) সঙ্গে তার মা-মেয়ের সম্পর্ক গড়ে ওঠে। পরিচালক মনোজিৎ মজুমদার জানিয়েছেন, রক্তের সম্পর্ক না থাকলেও যে মা হয়ে ওঠা যায় সেটাই এই ধারাবাহিকে তুলে ধরা হয়েছে।
‘জি বাংলা’র বিজনেস হেড সম্রাট ঘোষ জানিয়েছেন, গল্পে মা-মেয়ের সম্পর্কের একটা আবেগমূলক আবেদন রয়েছে। আশা করা যায়, এই গল্প দর্শকদের ভাল লাগবে। আগামী ৫ সেপ্টেম্বর থেকে, সোম থেকে রবি বিকেল সাড়ে পাঁচটায় এই ধারাবাহিক দেখা যাবে।
আরও পড়ুন
 জনপ্রিয় ধারাবাহিক ‘প্রেমের ফাঁদে’-তে আসতে চলেছে নয়া মোড় 
আপনি কি ‘বালিকা বধূ’-র অন্ধ ভক্ত? এই খবরে পাড়ায় মিষ্টি বিলি করতে পারেন